b'\n_START_ARTICLE_\nKeramika\n_START_PARAGRAPH_\nMed kerami\xc4\x8dne materiale spadajo vse nekovinske in anorganske snovi. Od kovin se lo\xc4\x8dijo po predznaku temperaturnega koeficienta elektri\xc4\x8dne upornosti - pri kovinah je pozitiven, pri keramiki negativen. Umetne snovi ali polimeri so sestavljene iz lo\xc4\x8denih molekul, ki so med seboj povezane s \xc5\xa1ibkimi van der Waalsovimi vezmi. V kerami\xc4\x8dnih snoveh ni diskretnih molekul, temve\xc4\x8d prostorske skupine, ki so sestavljene iz ene ali ve\xc4\x8d vrst atomov. Te skupine so lahko urejene - tvorijo kristalno mre\xc5\xbeo, ali neurejene - amorfne snovi ali stekla._NEWLINE_Prete\xc5\xbeni del kerami\xc4\x8dnih materialov predstavljajo spojine kovin z nekovinskimi elementi. To so spojine elementov od III A do VII A skupine periodnega sistema. Kerami\xc4\x8dna gradiva so predvsem oksidi, manj je karbidov, boridov, nitridov, sulfidov...\n_START_SECTION_\nSurovine\n_START_PARAGRAPH_\nGlede na vrsto keramike, lo\xc4\x8dimo tudi surovine iz katere so narejene. Surovine so naravne in umetne._NEWLINE_Naravne surovine so: gline, kaolini, kremenovi peski, glinenci, lojevci, sljude, karbonati in wollastonit._NEWLINE_Umetne ali sisnteti\xc4\x8dne surovine pa so: glinica, cirkonijev oksid, silicijev karbid, silicijev nitrid in druge._NEWLINE_Za oblikovanje keramike pa se uporabljajo tudi razni dodatki, ve\xc4\x8dinoma organske snovi, ki keramiki dolo\xc4\x8dajo posebne lastnosti: zmanj\xc5\xa1ajo povr\xc5\xa1insko napetost teko\xc4\x8din, pove\xc4\x8dajo stabilnost suspenzij, pospe\xc5\xa1ujejo usedanje, zagotavljajo ustrezno trdnost in laj\xc5\xa1ajo oblikovanje.\n_START_SECTION_\nUporabna keramika\n_START_PARAGRAPH_\nUporabna keramika zavzema podro\xc4\x8dje kerami\xc4\x8dnih izdelkov, ki jih uporabljamo vsakodnevno. Gre za gospodinjsko in dekorativno keramiko, ki se proizvaja predvsem na tri razli\xc4\x8dne na\xc4\x8dine:_NEWLINE_- vlivanje (teko\xc4\x8da glina zapolni mav\xc4\x8dne modele)_NEWLINE_- stiskanje (mav\xc4\x8dni modeli s pomo\xc4\x8djo hidravlike odtisnejo izdelek)_NEWLINE_- lon\xc4\x8darjenje (ro\xc4\x8dno oblikovanje na lon\xc4\x8darskem vretenu)\n_START_SECTION_\nKeramika v arheologiji\n_START_PARAGRAPH_\nKerami\xc4\x8dni artefakti imajo pomembno vlogo v arheologiji za razumevanje kulture, tehnologije in obna\xc5\xa1anje ljudstev v preteklosti. So med najpogostej\xc5\xa1imi artefakti, ki jih je mogo\xc4\x8de najti na arheolo\xc5\xa1kem najdi\xc5\xa1\xc4\x8du, ve\xc4\x8dinoma so v obliki drobnih zdrobljenih fragmentov lon\xc4\x8denine imenovane \xc4\x8drepinje. Obdelava zbranih \xc4\x8drepinj mora biti skladna z dvema glavnima vrstama analize: tehni\xc4\x8dno in tradicionalno._NEWLINE_Tradicionalna analiza obsega sortiranje kerami\xc4\x8dnih artefaktov, \xc4\x8drepinj in ve\xc4\x8djih kosov v dolo\xc4\x8dene vrste, ki temeljijo na slogu, sestavi, proizvodnji in morfologiji. Z ustvarjanjem te tipologije je mogo\xc4\x8de razlikovati med razli\xc4\x8dnimi kulturnimi slogi, z namenom kerami\xc4\x8dnega in tehnolo\xc5\xa1kega stanja ljudstev. Poleg tega da je videti slogovne spremembe keramike v dalj\xc5\xa1em \xc4\x8dasovnem obdobju, je mogo\xc4\x8de lo\xc4\x8diti keramiko v razli\xc4\x8dne diagnosti\xc4\x8dne skupine. Primerjava kerami\xc4\x8dnih predmetov z \xc5\xbee znanimi skupinami, omogo\xc4\x8da kronolo\xc5\xa1ko razdelitev teh delov._NEWLINE_Tehni\xc4\x8dni pristop k analizi keramike obsega natan\xc4\x8dnej\xc5\xa1i pregled sestave predmetov za dolo\xc4\x8ditev vira materiala in s tem morebitnega mesta proizvodnje. Klju\xc4\x8dni kriteriji so sestava gline in trdota, ki se je uporabljala pri izdelavi izdelka.'